San Marcos 15
Wach xo'on i Jesus chuwach i ma Piláto
1Are xsakiric, are 'uri i caj'atzil i sacerdóte xqui mol quib cu' i nimak tak mam'ib, xak cu' i tijonel re i ujer 'atbal tzij, xak cu' conojel i nimak tak aj nuc'bal t'isbal. Xqui xim i Jesus y xqui c'am bi ru' i ma Piláto, y xqui jach pu'ab. 2I ma Piláto xu tz'onoj che:
—¿Yet at 'Atol Tzij que i aj Israel winak? —xu bij.
I Jesus xu bij:
—Are ile, pacha i xa bij yet —xu bij che.
3I je caj'atzil i sacerdóte, q'ui u mac que tijin chu cojic. 4I ma Piláto xoc chic chu tz'onoxic che. Xu bij:
—¿Yet, wuchac n-ca la' tu wach chique? Chatape', q'ui a mac que tijin chu cojic —co'ono.
5I Jesus n-xu la' tu wach; rumal-i, i ma Piláto lic xu bisoj.
Xqui bij chi 'o u chac ca camsax ni Jesus
6Junab chi junab, are 'o i nima'ij páscua, i ma Piláto 'o pu'ab cro'taj bi jun prex, pachique cacaj i winak. 7'O jun achi, ma Barabas u bi, 'o pa cárcel cu' i rachi'il man xqui mol qui chi' i winak chu 'onquil ch'o'oj chirij i 'atol tzij, xak xqui 'an i camic rumal ile. 8Are xe c'un i winak ru' i ma Piláto, xe oc chu tz'onoxic che chi cro'taj bi jun prex, pacha 'ax co'on wi. 9Ire xu tz'onoj chique:
—¿Pachique quiwaj cwo'taj bic? ¿Quiwaj cwo'taj bi i 'Atol Tzij yix, ix aj Israel winak? —xu bij chique.
10Queje ile xu bij chique man reta'am chi i je caj'atzil i sacerdóte xa ca titat qui pam che i Jesus; are ne rumal-i qui jachom pu'ab ire. 11Xui-ri, i caj'atzil i sacerdóte je qui tunum i uq'uial winak, chi are i ma Barabas co'tax bic. 12I ma Piláto xu tz'onoj chic chique:
—¿Wach i quiwaj yix 'ut quin 'an che i jun-le chi "qui 'Atol Tzij i aj Israel" ca bix che?
13Ique xe siq'uin chu la'ic u wach y xqui bij:
—¡Cha camsaj chuwach cruz! —xe cha.
14I ma Piláto xu bij tan chic chique:
—¿Wach u mac u 'anom? —co'ono.
Ique xa xe siq'uin tan chic:
—¡Cha camsax chuwach cruz! —xqui bij.
15Te'uri i ma Piláto xro'taj bi ma Barabas, man n-craj ti ire chi ca pe i coywal i winak chirij. Te'uri xu tak u ya'ic u lo'xic i Jesus, y xu jach bi piqui'ab i que camsaw chuwach cruz.
16Te'uri i soldádo xqui c'am bi chuwaja re i rachoch i gobernador. Chila xqui mol wi quib conojel i soldádo cu'. 17Xqui coj jun u 'u' i Jesus, cakcoj ca tzunic, xak xqui coj jun sotosic q'uix che u jolom. 18Te'uri xe oc chi sic':
—¡Naj u 'ij i 'Atol Tzij que i aj Israel! —xe cha.
19Xe oc chu ch'ayic che u jolom ru' jun che'; xak xqui chubaj qui c'axaj che, y xe xuqui chuwach, 'anbal-re pacha quiqui coj u 'ij. 20Are xe utzin chu yo'yaxic, xquesaj i c'ul cakcoj chi qui cojom che, y xqui coj i u 'u' ire. Te'uri xqui c'am bic, y xe 'e chu camsaxic chuwach cruz.
Wach u ripic i Jesus chuwach cruz
21Are que tijin chi be, xqui c'ulaj jun achi aj Ciréne, ma Simon u bi, chi qui kajaw i ma Alejándro, i ma Rúfo. I achi-le c'unic-re pa tak jyub. Are xqui c'ulaj, xqui 'an pen che cu c'am bi u crusil i Jesus.
22Xqui c'am bi Jesus che jun ral jyub, Gólgota u bi (i usuc' i tzij-le que'el pa ka ch'awbal: "jyub pacha u jolom anma"). 23Are 'uri xe oc chu sujuxic víno che, chi 'o cunbal mírra che (ic'awsabal re u c'axc'ol); xui-ri i Jesus n-xu tu' taj. 24Te'uri xqui rip chuwach cruz. Are 'uri i soldádo xe oc chi saquinic chirij u 'u' i Jesus, 'ilbal-re pachin ca ch'acaw bi chique.
25Are i 'or xqui rip i Jesus chuwach i cruz, are a las nuéve re i ra'anbal 'ij. 26Puja' 'an i cruz xqui tz'ibaj juban tzij, 'alijinsabal-re wach rumal xcamsaxic; queje iri cu bij i tz'ib: "'Atol Tzij que i aj Israel winak." 27Xak je 'o queb ili'omab xe rip chuwach qui cruz junam ru' i Jesus: jun pu wikabim, jun pu moxim. 28Pacha i tz'ibtal can ujer, queje ile xe'elok, man u bim can i ajbil u tzij i Dios ujer chi "Xqui 'an che chi xak jun cu' i je aj 'anol mal". (Queje ile tz'ibtalic+ .)
29Ni'pa i winak que ic'aw chila quiqui sutsa qui jolom che, y quiqui yo'ya. Xqui bij che:
—Yet a bim na ca wulijsaj ni rachoch i Dios, y ca walijsaj chic churox 'ij. 30Bay, ¡cha to 'uri awib! ¡Cha kajsaj li awib chuwach i cruz! —xe cha che.
31Xak queje xqui 'an i caj'atzil i sacerdóte tak i je tijonel re i ujer 'atbal tzij; xa xqui yo'ya. Xqui bij chiquiwach:
—Ire-le xe u to i juban, xui-ri n-ca tiqui ta chu to'ic rib —xe cha—. 32Chu c'utu na chake we ire are i Crísto, i ka 'Atol Tzij yoj oj aj Israel. Chu kajsaj li rib wo'or chuwach i cruz, cu c'utbej-re chake, te'uri caka cojo —xqui bij.
Xak i ili'omab chi je riptal ru' ire, xak ique xqui yo'ya panok.
Wach i camic xo'on i Jesus
33Are tiq'uil 'ij, xa 'ekumar ronojel u wach i jyub ta'aj; xu ch'ij oxib 'or re u kajbal 'ij. 34Te'uri, co xch'aw i Jesus:
—Elói, Elói, ¿láma sabactáni? —xu bij.
I usuc' i tzij-i que'elok: Wajwal Dios, Wajwal Dios, ¿wuchac in awo'tam canok? (Queje usuc' ile i u tzij pa ka ch'awbal.)
35Je 'o jujun chila xqui ta; ique xqui bij:
—Chitape', ire cu siq'uij i ujer ajbil u tzij i Dios, mam Elías —xe cha.
36Are 'uri 'o jun chique xa 'e pa'anem y xu mu jun espónja chupam juban víno ch'am. Te'uri xu ch'ap tzam che', y xu ya 'an che, man cu tz'ub-bej re. Xu bij:
—Chiwoy'ej we kas ca c'un i mam Elías chu kajsaxic —xu bij.
37Te'uri i Jesus co xsiq'uinic, y xcamic. 38Are 'uri i nim laj cortin pim chi 'o pa rachoch i Dios xel pa nic'aj, majan li puja', c'a pulew. 39'O jun qui capitan i soldádo 'o chi, chuwach i Jesus. Ire, are xu ta wach i sic' xo'on i Jesus, xak xrilo wach u camic, xu bij:
—Katzij, i achi-ri, lic are u C'ojol i Dios —xu bij.
40Xak je 'o jujun ixokib que taken li c'a naj; chiquixol ique je 'o i ati Mariy Magdaléna, xak i ati Mariy chi qui chuch i ma Jose, xak i ma Jacóbo chi cha'xel; xak 'o i ati Salome cu'. 41I ixokib-i, je terej nak li chirij i Jesus c'a pa Galiléa, quiqui tobej na re. Xak je q'ui ixokib je 'o cu' chi je upon-nak ru' pa Jerusalen.
Wach u mukic i Jesus
42-43'O jun achi, ma Jose u bi, aj tinimit Arimatéa. Ire, nim u 'ij chiquixol i je aj nuc'anel aj t'isanel que i aj Israel winak; ire lic craj cril u jekic i 'atbal tzij re i Dios. Lic xu cowij u c'ux, xoc bi ru' i ma Piláto, y xu tz'onoj u ch'acul i Jesus, man ya xoc a'ab re i q'uisbal 'ij chuxe' i uxlambal 'ij. Are i 'ij wi chi quiqui yijba qui uxlambal 'ij. 44I ma Piláto, are xu ta chi ya camnak chic i Jesus, lic xu bisoj che man lic we' xcamic; rumal-i xu siq'uij i capitan y xu tz'onoj che we katzij camnak chic. 45Are xu ta wach xu bij i capitan, chi katzij, te'uri xu ya che i ma Jose que u kajsaj li u ch'acul i Jesus. 46I ma Jose xu lo' jun chom laj sawan, xu kajsaj li u ch'acul i Jesus, y xu pasij chupam. Xe u ya chupam jun jul worom pa abaj; te'uri xu tz'apij u chi' i jul ru' jun abaj. 47I ati Mariy Magdaléna ru' i ati Mariy chi u chuch i ma Jose, xquilo pa xqui muk wi.